Äidit
Tuskallista on olla äiti
 tässä maailmassa.
 Hirvittäväksi on runneltu sinut,
 kaunis elämä,
 kun äidit sanovat:
 parempi olisi lapsen kuolla.

 Itku sodan polttamista maista,
 tuska veristen pikku ruumiitten ääreltä,
 romahtelevista taloista,
 pakolaisten uupuneista karavaaneista
 humisee yli maailman...
 Juuriansa kiskoen
 haavoittuneen jätin lailla
 huojuu elämän puu.

 Mutta kuin hauras kaisla-arkku Niilin rannalla,
 orja-äidin sitkeiden käsien solmima,
 keinuu maailman äidinsydän
 lasta kätkien
 kaikilla rannoilla
 toivoen, vaanien:
 Kenties tulevat,
 pelastavat,
 väkevät, puhtaat, pelottomat –!